CELEX: 32018R1586
Language: sl
Date: 2018-10-22 00:00:00
Title: Izvedbena uredba Komisije (EU) 2018/1586 z dne 22. oktobra 2018 o uvedbi odstopanja od Uredbe Sveta (ES) št. 1967/2006 glede najmanjše oddaljenosti od obale, najmanjše morske globine in prepovedi ribolova nad zaščitenimi habitati za obalne potegalke, ki lovijo v teritorialnih vodah Hrvaške

23.10.2018   
               
               
                  SL
               
               
                  Uradni list Evropske unije
               
               
                  L 264/16
               
            
         IZVEDBENA UREDBA KOMISIJE (EU) 2018/1586
         z dne 22. oktobra 2018
         o uvedbi odstopanja od Uredbe Sveta (ES) št. 1967/2006 glede najmanjše oddaljenosti od obale, najmanjše morske globine in prepovedi ribolova nad zaščitenimi habitati za obalne potegalke, ki lovijo v teritorialnih vodah Hrvaške
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju (1) in zlasti člena 4(5) ter člena 13(5) in (10) Uredbe,
         ob upoštevanju naslednjega:
         
                     (1)
                  
                  
                     Člen 4(1) Uredbe (ES) št. 1967/2006 prepoveduje ribolov z vlečnimi mrežami, strgačami, zapornimi plavaricami, potegalkami odprtega morja, obalnimi potegalkami ali podobnimi mrežami nad dnom z morsko travo, predvsem z vrsto Posidonia oceanica ali drugimi morskimi cvetnicami.
                  
               
                     (2)
                  
                  
                     Na zahtevo države članice lahko Komisija odobri odstopanje od prvega pododstavka člena 4(1) Uredbe (ES) št. 1967/2006, pod pogojem da so izpolnjeni določeni pogoji iz člena 4(5).
                  
               
                     (3)
                  
                  
                     Člen 13(1) Uredbe (ES) št. 1967/2006 prepoveduje uporabo vlečnega orodja znotraj pasu 3 navtičnih milj od obale oziroma do izobate 50 m, kadar je ta globina dosežena na krajši razdalji od obale.
                  
               
                     (4)
                  
                  
                     Na zahtevo države članice lahko Komisija odobri odstopanje od člena 13(1) Uredbe (ES) št. 1967/2006, pod pogojem da so izpolnjeni določeni pogoji iz drugega odstavka člena 13(1) ter člena 13(5) in (9).
                  
               
                     (5)
                  
                  
                     Komisija je 26. januarja 2016 od Hrvaške prejela zahtevek za odstopanje od prvega pododstavka člena 13(1) navedene uredbe za uporabo tradicionalne obalne potegalke z velikimi mrežnimi očesi „šabakun“ za ribolov gofa (Seriola dumerili), tradicionalne obalne potegalke „oližnica“ za ribolov velikega glavuna (Atherina boyeri) ter tradicionalnih obalnih potegalk „girarica“ in „migavica“ za ribolov girice (Spicara smaris) znotraj teritorialnih vod Hrvaške.
                  
               
                     (6)
                  
                  
                     Hrvaška je z istim zahtevkom zahtevala odstopanje od prvega pododstavka člena 4(1) Uredbe (ES) št. 1967/2006 za uporabo tradicionalnih obalnih potegalk „girarica“ in „migavica“ za ribolov girice (Spicara smaris).
                  
               
                     (7)
                  
                  
                     Zahtevek zadeva ribolovne dejavnosti, ki jih je Hrvaška že dovolila, ter zajema plovila, ki se že več kot pet let uporabljajo za ribolov v skladu z načrtom upravljanja, ki ga je Hrvaška v skladu s členom 19(2) Uredbe (ES) št. 1967/2006 izvršila 30. marca 2018 z ministrskim odlokom (2) („hrvaški načrt upravljanja“).
                  
               
                     (8)
                  
                  
                     Znanstveni, tehnični in gospodarski odbor za ribištvo (STECF) je aprila in oktobra 2016 ocenil odstopanje, ki ga je zahtevala Hrvaška, in zadevni načrt upravljanja. Odbor STECF je poudaril potrebo po pojasnilih o uporabljenem ribolovnem orodju, prilovu, spremljanju in znanstvenih podatkih. Hrvaška je Komisiji predložila ustrezna pojasnila ter ustrezno popravila svoj načrt upravljanja z uvedbo dodatnih ukrepov za nadzor, upravljanje flote, zbiranje podatkov in spremljanje.
                  
               
                     (9)
                  
                  
                     Odstopanja, ki jih je zahtevala Hrvaška, izpolnjujejo pogoje iz člena 4(5) ter člena 13(5) in (9) Uredbe (ES) št. 1967/2006.
                  
               
                     (10)
                  
                  
                     Zaradi posebne morfološke strukture Hrvaške, ki zajema dolgo obalo in številne otoke, ter prostorske porazdelitve ciljnih vrst, ki živijo zgolj v nekaterih posebnih območjih in conah obalnega območja v globini manj kot 50 metrov, namreč obstajajo posebne geografske omejitve. Ribolovna območja so zato omejena.
                  
               
                     (11)
                  
                  
                     Glede ribolova girice zahtevek zadeva ribolovne dejavnosti s plovili celotne dolžine do vključno 12 metrov in z močjo motorja do vključno 85 kW s pridnenimi vlečnimi mrežami, ki jih tradicionalno uporabljajo na s pozejdonko poraslem dnu, v skladu s prvim pododstavkom člena 4(5) Uredbe (ES) št. 1967/2006. Poleg tega ribolovne dejavnosti, povezane z ribolovom girice, vplivajo na približno 5 % območja, poraslega z morsko travo Posidonia oceanica, znotraj območja, za katerega velja program upravljanja, in na manj kot 5 % dna, poraslega z morsko travo, v teritorialnih vodah Hrvaške, v skladu zahtevami iz točk (ii) in (iii) prvega pododstavka člena 4(5) Uredbe (ES) št. 1967/2006.
                  
               
                     (12)
                  
                  
                     Ribolova ni mogoče izvajati z drugimi orodji, saj imajo samo obalne potegalke potrebne tehnične lastnosti za izvajanje tovrstnega ribolova.
                  
               
                     (13)
                  
                  
                     Poleg tega ribolov ne vpliva bistveno na morsko okolje, ker so obalne potegalke zelo selektivne, se ne dotikajo morskega dna in ne morejo delovati nad morskim dnom, poraslim z morsko travo Posidonia oceanica.
                  
               
                     (14)
                  
                  
                     Zahteva se nanaša na 87 plovil. Odstopanje, ki ga je zahtevala Hrvaška, se nanaša torej na omejeno število plovil v primerjavi z velikim območjem porazdelitve flote, ki uporablja tovrstno opremo, ter predstavlja 1 % flote in 2 % bruto tonaže.
                  
               
                     (15)
                  
                  
                     Navedena plovila so vključena na seznam, ki je bil Komisiji sporočen v skladu s členom 13(9) Uredbe (ES) št. 1967/2006.
                  
               
                     (16)
                  
                  
                     Hrvaški načrt upravljanja vsebuje vse relevantne opredelitve zadevnega ribolova in zagotavlja, da se ribolovni napor v skladu s členom 13(9) Uredbe (ES) št. 1967/2006 ne bo dodatno povečal, saj se bodo dovoljenja za ribolov izdala le za določenih 87 plovil, ki jih je Hrvaška odobrila za ribolov. V zvezi s tem je treba opomniti, da v skladu s hrvaškim načrtom upravljanja in ministrskim odlokom v ribolovni coni, navedeni kot „A“, ni ribolovnih območij za obalne potegalke „migavica“, „girarica“ in „šakakun“, medtem ko je obalna potegalka „oližnica“ dovoljena le v ribolovnih podconah, navedenih kot „E4“ in „F2“. Poleg tega je uporaba obalnih potegalk prepovedana na območjih, opredeljenih kot nacionalni parki in posebni habitati.
                  
               
                     (17)
                  
                  
                     Zadevne ribolovne dejavnosti izpolnjujejo zahteve iz člena 4 Uredbe (ES) št. 1967/2006. Potegalke se namreč vlečejo po vodnem stolpu in se ne dotikajo morskega dna.
                  
               
                     (18)
                  
                  
                     Zahteve iz člena 8(1)(h) Uredbe (ES) št. 1967/2006 se ne uporabljajo, saj veljajo za plovila z vlečno mrežo.
                  
               
                     (19)
                  
                  
                     Glede zahteve za skladnost s členom 9(3) Uredbe (ES) št. 1967/2006, ki določa najmanjšo velikost mrežnih očes pri uporabi tradicionalne obalne potegalke „oližnica“ za ribolov velikega glavuna (Atherina boyeri), Komisija ugotavlja, da je Hrvaška v skladu s členom 9(7) navedene uredbe v svojem načrtu upravljanja odobrila odstopanje od člena 9(3) navedene uredbe, ker so zadevne ribolovne dejavnosti zelo selektivne, zanemarljivo vplivajo na morsko okolje in jih ne zadevajo določbe iz člena 4(5).
                  
               
                     (20)
                  
                  
                     Komisija ugotavlja, da Hrvaška v svojem načrtu upravljanja ni odobrila odstopanja od zahtev iz člena 9(3) Uredbe (ES) št. 1967/2006 glede uporabe tradicionalne obalne potegalke z velikimi mrežnimi očesi „šabakun“ za ribolov gofa (Seriola dumerili) ter glede uporabe tradicionalnih obalnih potegalk „girarica“ in „migavica“ za ribolov girice (Spicara smaris).
                  
               
                     (21)
                  
                  
                     Zadevne ribolovne dejavnosti se izvajajo na zelo kratki razdalji od obale in tako ne motijo dejavnosti drugih plovil.
                  
               
                     (22)
                  
                  
                     Načrt upravljanja zagotavlja, da so ulovi vrst iz Priloge III k Uredbi (ES) št. 1967/2006 minimalni, saj so ciljne vrste gof (Seriola dumerili), veliki glavun (Atherina boyeri) in girica (Spicara smaris), ki niso omenjene v Prilogi III k Uredbi (ES) št. 1967/2006, ribolovne dejavnosti pa so zelo selektivne.
                  
               
                     (23)
                  
                  
                     Ribolovne dejavnosti so zelo selektivne in niso usmerjene v glavonožce.
                  
               
                     (24)
                  
                  
                     Načrt upravljanja vključuje ukrepe za spremljanje ribolovnih dejavnosti v skladu s petim pododstavkom člena 4(5) in tretjim pododstavkom člena 13(9) Uredbe (ES) št. 1967/2006 ter tako izpolnjuje pogoje iz člena 14 Uredbe Sveta (ES) št. 1224/2009 (3).
                  
               
                     (25)
                  
                  
                     Zahtevana odstopanja bi bilo zato treba odobriti.
                  
               
                     (26)
                  
                  
                     Hrvaška bi morala Komisiji redno poročati v skladu z načrtom spremljanja, ki ga določa hrvaški načrt upravljanja.
                  
               
                     (27)
                  
                  
                     Omejeno trajanje odstopanja bo omogočalo takojšnje sprejetje popravnih ukrepov upravljanja, če bi iz poročila Komisiji izhajalo, da je stanje ohranjenosti lovljenega staleža slabo, obenem pa se bo lahko izboljšala znanstvena podlaga ter s tem tudi načrt upravljanja.
                  
               
                     (28)
                  
                  
                     Ukrepi iz te uredbe so v skladu z mnenjem Odbora za ribištvo in ribogojstvo –
                  
               SPREJELA NASLEDNJO UREDBO:
         
            Člen 1
            Odstopanje
            
               1.   Člen 4(1) Uredbe (ES) št. 1967/2006 se v hrvaških teritorialnih vodah ne uporablja za ribolov girice (Spicara smaris) z obalnima potegalkama „girarica“ in „migavica“
            
            
               2.   Prvi pododstavek člena 13(1) Uredbe (ES) št. 1967/2006 se ne uporablja v teritorialnih vodah Hrvaške za ribolov:
               
                           (a)
                        
                        
                           gofa (Seriola dumerili) z obalno potegalko z velikimi mrežnimi očesi „šabakun“;
                        
                     
                           (b)
                        
                        
                           velikega glavuna (Atherina boyeri) z obalno potegalko „oližnica“ ter
                        
                     
                           (c)
                        
                        
                           girice (Spicara smaris) z obalnima potegalkama „girarica“ in „migavica“
                        
                     
            
               3.   Obalne potegalke iz odstavkov 1 in 2 se uporabljajo na plovilih, ki:
               
                           (a)
                        
                        
                           imajo registrsko številko iz hrvaškega načrta upravljanja, ki ga je Hrvaška sprejela v skladu s členom 19 Uredbe (ES) št. 1967/2006;
                        
                     
                           (b)
                        
                        
                           se že več kot pet let ukvarjajo z ribolovom in ne bodo povzročila dodatnega povečanja ribolovnega napora ter
                        
                     
                           (c)
                        
                        
                           imajo dovoljenje za ribolov in izvajajo hrvaški načrt upravljanja.
                        
                     
         
         
            Člen 2
            Načrt spremljanja in poročilo
            Hrvaška Komisiji v treh letih od začetka veljavnosti te uredbe predloži poročilo, ki ga pripravi v skladu z načrtom spremljanja, določenim v hrvaškem načrtu upravljanja.
         
         
            Člen 3
            Začetek veljavnosti
            Ta uredba začne veljati tretji dan po objavi v Uradnem listu Evropske unije.
            Uporablja se od 26. oktobra 2018 do 26. oktobra 2021.
         
         
            Ta uredba je v celoti zavezujoča in se neposredno uporablja v državah članicah v skladu s Pogodbama.
            V Bruslju, 22. oktobra 2018
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 36, 8.2.2007, str. 6.
         
            (2)  Pravilnik o obavljanju gospodarskog ribolova na moru obalnim mrežama potegačama, Narodne Novine, UL 30/2018, kakor ga je spremenil Pravilnik o izmjeni Pravilnika o obavljanju gospodarskog ribolova na moru obalnim mrežama potegačama, UL 49/2018.
         
            (3)  Uredba Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike, o spremembi uredb (ES) št. 847/96, (ES) št. 2371/2002, (ES) št. 811/2004, (ES) št. 768/2005, (ES) št. 2115/2005, (ES) št. 2166/2005, (ES) št. 388/2006, (ES) št. 509/2007, (ES) št. 676/2007, (ES) št. 1098/2007, (ES) št. 1300/2008, (ES) št. 1342/2008 in razveljavitvi uredb (EGS) št. 2847/93, (ES) št. 1627/94 in (ES) št. 1966/2006 (UL L 343, 22.12.2009, str. 1).